આજકાલ મોટા ભાગના શહેરોમાં જોવા મળે કે લોકો પોતાના કપડાંથી બહુ જલ્દી કંટાળી જાય. અને એટલે તેઓ તેમના જૂના કપડાંને બહું જલ્દી રિટાયરમેન્ટ (ફેંકી) આપી દેતા હોય છે. પરંતુ શું તમે જાણો છો કે તમારા આ બેકાર થઇ ગયેલા કપડાં કેટલાંયે જરૂરીયાતમંદ લોકોને કામમાં આવી શકે છે? અથવા તો તમારા આ બેકાર કપડાં કેટલાંક ગામડાઓમાં રહેતા લોકોની પ્રગતિના કામમાં આવે શકે છે? જાણીને આશ્ચર્ય થયું ને ? પરંતુ આ હકીકત છે. ‘ગૂંજ’ નામની એક સંસ્થાએ આ કરી બતાવ્યું છે. આ સંસ્થાએ લોકોના જૂના કપડાં જરૂરીયાતમંદ લોકો સુધી તો પહોંચાડ્યા પરંતુ સાથે સાથે તેના દ્વારા ગ્રામ્ય વિસ્તારમાં એક પ્રગતિનું મોડેલ પણ રજૂ કર્યું. ‘ગૂંજ’ના પ્રયત્નો દ્વારા ભારતના ઘણાં ગામડાંઓમાં હકારાત્મક બદલાવ પણ જોવા મળી રહ્યો છે અને આ બધાનો શ્રેય જાય છે ગૂંજના સંસ્થાપક અંશુ ગુપ્તાને.